หุ้นบลูชิพดัน SET ปิดเช้าพุ่งกว่า 9 จุด ลุ้นภาคบ่ายทะลุแนวต้าน 1,722 จุด
หุ้นบลูชิพดัน SET ปิดเช้าพุ่งกว่า 9 จุด ลุ้นภาคบ่ายทะลุแนวต้าน 1,722 จุด โดยดัชนีปิดเช้านี้ที่ระดับ 1,716.65 จุด เพิ่มขึ้น 9.39 จุด หรือ 0.55% มูลค่าการซื้อขาย 2.41 หมื่นลบ.
8 ส.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (8 ส.ค.) ระดับ 1,716.65 จุด เพิ่มขึ้น 9.39 จุด หรือ 0.55% มูลค่าการซื้อขาย 2.41 หมื่นลบ.
ด้าน นายกรภัทร วรเชษฐ์ ผู้อำนวยการฝ่ายวิจัยและบริหารการลงทุน บล.โนมูระ พัฒนสิน เปิดเผยว่า ตลาดหุ้นไทยเช้านี้แกว่ง Sideway Up ภาพรวมยังได้แรงหนุนจากเงินทุนไหลเข้า โดยเฉพาะตลาดในกลุ่ม TIP เงินไหลเข้ามา 3 วันติดต่อกันแล้ว และยังได้ปัจจัยบวกจากตลาดเงินด้วย โดยค่าเงินในเอเชียได้เริ่มมาแข็งค่าขึ้น ทำให้ตลาดหุ้นในภูมิภาคเอเชียขับเคลื่อนด้วยปัจจัยบวก ส่งผลให้เช้านี้ตลาดหุ้นในเอเชียส่วนใหญ่จะปรับตัวขึ้นเฉลี่ย 0.3% ยกเว้นตลาดหุ้นจีนที่ปรับฐานอยู่
อย่างไรก็ดี ให้ติดตามการประชุมคณะกรรมการนโยบายการเงิน (กนง.) วันนี้ โดยดูว่าจะมีการส่งสัญญาณการปรับขึ้นอัตราดอกเบี้ยหรือไม่ ถ้ามีสัญญาณการปรับขึ้นอัตราดอกเบี้ยก็จะเป็นแรงหนุนให้กับหุ้นแบงก์ขนาดใหญ่ได้ดี ซึ่งก็มีโอกาสเพราะเงินเฟ้อไทยเริ่มกลับมาปรับตัวสูงขึ้น นอกจากนี้ให้ติดตามการทยอยประกาศผลประกอบการของบริษัทจดทะเบียน
สำหรับแนวโน้มการลงทุนในช่วงบ่ายนี้ นายกรภัทร กล่าวว่า ตลาดฯยังมีโอกาสที่จะปรับตัวขึ้นไปทดสอบ 1,722 จุด ส่วนแนวรับให้ไว้ที่ 1,700 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT    มูลค่าการซื้อขาย 1,483.66 ล้านบาท ปิดที่  52.75 บาท เพิ่มขึ้น  0.50 บาท
CPALL  มูลค่าการซื้อขาย 1,230.16 ล้านบาท ปิดที่  74.00 บาท เพิ่มขึ้น  0.75 บาท
BDMS   มูลค่าการซื้อขาย 1,080.09 ล้านบาท ปิดที่  27.00 บาท เพิ่มขึ้น  1.00 บาท
TRUE   มูลค่าการซื้อขาย 1,073.85 ล้านบาท ปิดที่   6.70 บาท เพิ่มขึ้น  0.20 บาท
DTAC   มูลค่าการซื้อขาย 1,073.82 ล้านบาท ปิดที่  44.75 บาท เพิ่มขึ้น  4.75 บาท